Document ID: 31996R2255

Uredba Sveta (ES) št. 2255/96
z dne 19. novembra 1996
o spremembah Uredbe (EGS) št. 1107/70 o dodeljevanju pomoči v železniškem in cestnem prevozu ter prevozu po celinskih plovnih poteh
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti, zlasti člena 75 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, ki ga določa člen 189(c) Pogodbe [3],
ker točka 1 člena 3 Uredbe (EGS) št. 1107/70 [4] določa, da lahko države članice dodelijo pomoč za spodbujanje razvoja prevoznih sistemov in tehnologij, ki so za celotno Skupnost bolj gospodarni, in za razvoj kombiniranega prevoza;
ker stroški natovarjanja in raztovarjanja predstavljajo pomemben del celotnih stroškov prevoza po celinskih plovnih poteh; ker je za razvoj prevoza po celinskih plovnih poteh bistveno, da se z večjimi investicijami zagotovi večja učinkovitost naprav za natovarjanje in raztovarjanje in opreme na terminalih celinskih plovnih poti ter njihovo boljšo prilagojenost trenutnim logističnim zahtevam; ker je zato pomembno, da je pomoč, ki jo dodelijo države članice ali je dodeljena prek državnih virov, na voljo zadevnim podjetjem;
ker naj se določijo usklajeni pogoji za dodelitev te pomoči za razvoj prevoza po celinskih plovnih poteh in ker se morajo posledice odobrene pomoči ocenjevati v rednih časovnih presledkih;
ker mora biti pomoč dodeljena za dovolj dolgo časovno obdobje, da se omenjena investicija uveljavi na trgu in poveča prevoz po celinskih plovnih poteh, in ker naj Svet odloči o poznejši ureditvi,
SPREJEL NASLEDNJO UREDBO:
Edini člen
K točki 1 člena 3 Uredbe (EGS) št. 1107/70 se doda naslednje besedilo:
"(f) kadar je pomoč dodeljena začasno in je namenjena spodbujanju razvoja prevoza po celinskih plovnih poteh, se do 31. decembra 1999 dodeli za:
- investicije v infrastrukturo terminalov celinskih plovnih poti, ali
- investicije v nepremično in premično opremo, potrebno za natovarjanje in raztovarjanje.
Dodeljena pomoč ne sme presegati 50 % višine celotnega zneska investicije.
Namen pomoči je omogočiti razvoj nove ali dodatne prevozne tonaže na celinskih plovnih poteh. Upravičenci morajo upoštevati podrobne ureditve, ki jih določi zadevna država članica, in so odgovorni za dejansko izvajanje investicije.
Vsaki dve leti Komisija predloži Evropskemu parlamentu in Svetu poročilo o napredku pri izvajanju ukrepov, v katerem navede zlasti namen, višino in vpliv pomoči na prevoz po celinskih plovnih poteh. Države članice Komisiji zagotovijo potrebne podatke za sestavo poročila.
Najpozneje do 31. julija 1999 Svet na predlog Komisije in pod pogoji, ki jih določa Pogodba, odloči o poznejših ureditvah, ali po potrebi, o pogojih za prenehanje ureditev."
Ta uredba je v celoti zavezujoča in se neposredno uporablja v vseh državah članicah.
V Bruslju, 19. novembra 1996

Labels: 8
19